**Handelspraktikanter på ambassaden i Madrid**

Ansøgningsfrist: mandag den 19.09.2022.

Den Danske Ambassade i Madrid tilbyder tre stillinger som handelspraktikant af seks måneders varighed med start i februar 2023. Ambassaden i Madrid er Danmarks officielle repræsentation i Spanien. Vores primære opgave er at varetage Danmarks og danskernes interesser. Med et praktikophold på den danske ambassade i Madrid vil du få mulighed for at prøve dine kompetencer af på en spændende arbejdsplads og bo i en af Europas mest interessante storbyer.

**Handelspraktikant i Madrid**

Handelsafdelingen på Den Danske Ambassade i Madrid er en del af The Trade Council under Udenrigsministeriet. Handelsafdelingens arbejde består i at støtte, rådgive og bidrage til at skabe muligheder for danske virksomheder på det spanske marked. Handelsafdelingen består pt. af en handelschef, otte eksportrådgivere, en PD/kommunikationsmedarbejder og fire praktikanter. Trade Council i Spanien har særlig fokus på sektorerne inden for vand, sundhed, teknologi og digitalisering, e-handel, energi, design og landbrug og fødevarer og cirkulær.

Praktikanterne deltager i det daglige arbejde i handelsafdelingen, der bl.a. består af:

• Udarbejdelse af markeds- og sektoranalyser for danske virksomheder

• Research og baggrundssøgning af danske og spanske virksomheder

• Kontaktformidling mellem danske og spanske virksomheder

• Deltagelse i messer, netværksmøder og andre interne og eksterne events og aktiviteter

• Besvarelse af diverse henvendelser fra virksomheder og borgere om forhold i Danmark og Spanien

• Udarbejdelse af nyhedsbreve, opdatering af sociale medier, samt ambassadens hjemmeside

• Foredrag om ambassadens opgaver og spanske forhold for danske gymnasieklasser

• Oversættelsesopgaver på dansk og spansk

• Diverse praktiske opgaver såsom arkivering, regnskab og hjælp i receptionen

Stillingerne giver dig mulighed for at højne dit mundtlige og skriftlige spansk, få et indblik i spansk erhvervsliv og organisationsstruktur, samt opnå praktisk erfaring med Danmarks eksportfremmende arbejde.

**Kvalifikationer**

Vi forventer, at du:

• Har færdiggjort dit bachelorstudie og befinder dig på et kandidatstudie inden for eksempelvis marketing eller erhvervs- eller samfundsøkonomi, men hold dig ikke tilbage, hvis du har en anden relevant baggrund

• Har handels- eller samfundsorienteret erhvervserfaring fra det private erhvervsliv centraladministrationen eller en anden relevant organisation

• Behersker et professionelt sprogligt niveau på dansk, spansk og engelsk

• Har gode samarbejdsevner

• Interesserer dig for spanske markeds- og samfundsforhold

• Er engageret, selvstændig og har lyst til udfordringer

• Kan holde overblikket i travle perioder

• Har gode IT-kompetencer

• Er dansk statsborger eller har længerevarende fast tilknytning til Danmark

Hvis du har spørgsmål om at være praktikant i handelsafdelingen i Madrid, er du velkommen til at kontakte nuværende handelspraktikant, Cecilie Lindum på ceclid@um.dk.

**Søg stillingen**

Ansøgningsfrist for stillingen: mandag den 19.09.2022.

Du kan søge stillingen via e-mailadressen madamb@um.dk med emnet: ”Praktikophold Forår 2023 Handelsafdelingen”.